Tasviriy va amaliy san’at, dizayn mutaxassislariga ilmiy unvon olish huquqi berildi

O‘zbekistonda tasviriy va amaliy san’at, dizayn yo‘nalishida faoliyat olib borayotgan mutaxassislar ham ilmiy unvon olishga talabgor bo‘lishi mumkin. Ilmiy unvonlar berish tartibi to‘g‘risidagi nizomga kiritilgan qo‘shimchalar Adliya vazirligida davlat ro‘yxatidan o‘tkazildi, deb yozadi O‘zA.

O‘zgartirishlarga muvofiq, endilikda tasviriy va amaliy san’at, dizayn yo‘nalishida faoliyat olib borayotgan mutaxassislar ham ilmiy unvon olishga talabgor bo‘lishi mumkin.
Xususan, professor ilmiy unvoni tasviriy va amaliy san’at, dizayn sohalarini o‘zining yirik asarlari bilan boyitgan, O‘zbekiston Badiiy akademiyasi akademigi, O‘zbekiston xalq rassomi, xalq ustasi, O‘zbekistonda xizmat ko‘rsatgan san’at arbobi unvonlariga ega bo‘lgan oliy ta’lim muassasasida tasviriy va amaliy san’at hamda dizayn yo‘nalishlari bo‘yicha muvaffaqiyatli faoliyat ko‘rsatayotgan mutaxassislarga berilishi mumkin.